Panagbasa iti medisina, libre iti 8 nga eskuela ti gobierno
Mabalinen dagiti kualipikado ken maikari nga estudiante a Filipino a kayatda ti agbalin a doktor ti agbalin nga iskolar kadagiti napili a kolehio ken unibersidad ti gobierno (SUC), kas impakaammo ti Komision ti Nangatngato nga Edukasion (CHED) itay nabiit.
Babaen ti nailatang a 317.1-milion a pisos manipud iti badyet iti 2017 a para iti libre a tuision dagiti estudiante iti medisina kadagiti walo nga SUC para iti tawen-pagadalan 2017-2018, kuna ti CHED a libre amin a bayadan iti tuision dagiti mangala iti kinadoktor.
Dagiti walo nga SUC: University of Northern Philippines, Mariano Marcos State University, Cagayan State University, Bicol University, West Visayas State University, University of the Philippines-Leyte, Mindanao State University ken University of the Philippines-Manila.
Kinuna ni CHED Commissioner ken spokesperson Prospero de Vera a nalpasen ti Departamento ti Badiet ken Panagiwardas (DBM) dagiti annuroten ken pagalagadan iti pannakayimplementar (IRR) ti nasao a pundo a tulong kadagiti estudiante.
Kinuna ni De Vera a dagiti sigud ken baro nga estudiante iti medisina a Filipino iti walo nga SUC, makaalada iti subsidy iti libre a tuision babaen ti programa a Cash Grants to Medical Students Enrolled in State Universities and Colleges (CGMS-SUCs).
(Naipablaak iti Hulio 3, 2017 a bilang ti Bannawag.)
ilo_Latn ilo_Latn ilo_Latn eng_Latn ilo_Latn ilo_Latn ilo_Latn